32006R0707
L 122/17
JURNALUL OFÍCIAL AL UNIUNII EUROPENE
REGULAMENTUL (CE) NR. 707/2006 AL COMISIEI
din 8 mai 2006
de modificare a Regulamentului (CE) nr. 2042/2003 cu privire la autorizațiile cu durată limitată și a anexelor I și III
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1592/2002 al Parlamentului European și al Consiliului din 15 iulie 2002 privind normele comune în domeniul aviației civile și de instituire a unei Agenții europene pentru siguranță aeriană (1), în special articolul 5 alineatul (4) și articolul 6 alineatul (3),
întrucât:
(1)
Regulamentul (CE) nr. 1592/2002 a fost pus în aplicare prin Regulamentul (CE) nr. 2042/2003 al Comisiei din 20 noiembrie 2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (2), precum și prin Regulamentul (CE) nr. 1702/2003 din 24 septembrie 2003 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, reperelor și dispozitivelor asociate, precum și certificarea întreprinderilor de proiectare și producție (3).
(2)
Articolul 7 alineatul (4) din Regulamentul (CE) nr. 2042/2003 stabilește că statele membre pot emite autorizările cu privire la anexele II și IV pentru o durată limitată până la 28 septembrie 2005.
(3)
Agenția europeană pentru siguranța aeriană (denumită în continuare Agenția) a efectuat o evaluare a efectului dispozițiilor asupra duratei de valabilitate a autorizațiilor și a ajuns la concluzia că ar trebui stabilit un nou termen, astfel încât statele membre să-și poată adapta legislația internă la sistemul de autorizări cu durată nelimitată.
(4)
Concluziile investigațiilor tehnice referitoare la accidentele anterioare, privind învechirea aeronavelor și siguranța rezervoarelor de combustibil, subliniază necesitatea de a lua în considerare instrucțiunile de întreținere noi sau modificate, promulgate de titularul certificatului de tip, precum și de a revizui cu regularitate programul de întreținere.
(5)
Este necesar să se precizeze că personalul care exercită prerogativele de certificare ar trebui să-și poată prezenta licența, ca dovadă a calificării, în termen de 24 de ore de la introducerea unei cereri în acest sens de către o persoană autorizată.
(6)
Prin urmare, este necesar ca Regulamentul (CE) nr. 2042/2003 să fie modificat în consecință.
(7)
Măsurile prevăzute prin prezentul regulament se bazează pe avizele emise de Agenția europeană pentru siguranța aeriană în conformitate cu articolul 12 alineatul (2) litera (b) și articolul 14 alineatul (1) din Regulamentul (CE) nr. 1592/2002.
(8)
Măsurile prevăzute de prezentul regulament sunt în conformitate cu avizul comitetului înființat în temeiul articolului 54 alineatul (3) din Regulamentul (CE) nr. 1592/2002,
ADOPTĂ PREZENTUL REGULAMENT:
Articolul 1
Regulamentul (CE) nr. 2042/2003 se modifică după cum urmează:
1.
La articolul 7 alineatul (4), „28 septembrie 2005” se înlocuiește cu „28 septembrie 2007”.
2.
La anexa 1 alineatul M.A.302, se adaugă următoarele litere (f) și (g):
„(f)
Programul de întreținere trebuie să fie revizuit periodic și modificat atunci când este necesar. Revizuirile asigură faptul că programul rămâne valabil, având în vedere experiența de exploatare și luând în considerare, în același timp, instrucțiunile de întreținere noi și/sau modificate promulgate de titularul certificatului de tip.
(g)
Programul de întreținere trebuie să reflecte cerințele de reglementare obligatorii aplicabile, menționate în documentele emise de titularul certificatului de tip în conformitate cu partea 21A.61.”
3.
La anexa III, se introduce următorul alineat:
„66.A.55 Dovada calificării
Personalul care exercită prerogative de calificare trebuie să prezinte licența, ca dovadă a calificării, în termen de 24 de ore de la introducerea unei cereri în acest sens de către o persoană autorizată.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 mai 2006.